ডিসেম্বরেই শুরু হচ্ছে জনস্বাস্থ্য কর্মসূচি ‘সেবাশ্রয় ২.০’!

ডায়মন্ড হারবার : ডায়মন্ড হারবারে (Diamond Harbour) আবার শুরু হতে চলেছে তৃণমূল কংগ্রেসের (TMC) সর্বভারতীয় সাধারণ সম্পাদক তথা ডায়মন্ড হারবারের সাংসদ অভিষেক বন্দ্যোপাধ্যায়ের (Abhishek Banerjee) জনস্বাস্থ্য কর্মসূচি ‘সেবাশ্রয়’ (Sebaashray)। গত বছর ডায়মন্ড হারবার লোকসভা কেন্দ্র জুড়ে আয়োজিত হয়েছিল সেবাশ্রয় স্বাস্থ্য শিবির। যেখানে প্রায় ১২ লক্ষ মানুষ বিনামূল্যে চিকিৎসা পরিষেবা পেয়েছিলেন বলে খবর। বিনামূল্যে স্বাস্থ্য পরীক্ষা, ওষুধ, চশমা, শ্রবণ যন্ত্র এবং বহু জটিল রোগের অস্ত্রোপচার সবই করা হয়েছিল ওই উদ্যোগের মাধ্যমে। জনমানসে ব্যাপক সাড়া ফেলেছিল এই উদ্যোগটি।

এই সাফল্যের ভিত্তিতে আবারও শুরু হচ্ছে ‘সেবাশ্রয় ২.০’ (Sebaashray 2.0)। সাংসদ অভিষেক বন্দ্যোপাধ্যায়ের (Abhishek Banerjee) জন্মদিনে তিনি ঘোষণা করেন দ্বিতীয় পর্যায়ের শিবিরের সূচনার কথা। পয়লা ডিসেম্বর থেকে ডায়মন্ড হারবার লোকসভা কেন্দ্রের সাতটি বিধানসভায় পর্যায়ক্রমে অনুষ্ঠিত হবে স্বাস্থ্য শিবির। শিবির আয়োজনের জন্য মহেশতলায় দু’টি মেগা ও মডেল সেন্টার তৈরি করা হয়েছে। শেষ মুহূর্তের প্রস্তুতিতে চলছে জোরকদমে নির্মাণকাজ।

আরও খবর : কে কার ‘বাবা’, কে কার ‘মা’ SIR ফর্ম ঘিরে জগাখিচুড়ি বসিরহাটে

স্বাস্থ্য শিবিরে চোখ, রক্তচাপ, ডায়াবেটিস, হার্টের সমস্যা, ক্যানসারসহ বিভিন্ন রোগের বিনামূল্যে পরীক্ষা ও চিকিৎসা পরিষেবা দেওয়া হবে। শুধু ডায়মন্ড হারবার নয়, রাজ্যের অন্যান্য জেলা থেকেও মানুষ এসে চিকিৎসা করাতে পারবেন বলে জানিয়েছেন আয়োজকেরা। গত বছরের অভিজ্ঞতার ভিত্তিতে এলাকার বহু মানুষ এবারও আশাবাদী। স্থানীয় বাসিন্দা প্রদীপ দেবদাস জানিয়েছেন, আগেরবার স্বাস্থ্য পরীক্ষা ও ওষুধ পেয়ে উপকৃত হয়েছিলেন তাঁরা। এবার পুনরায় শিবির শুরু হওয়ায় খুশি তাঁরা। কমলা সামন্ত নামে এক ব্যক্তি জানান, গত বছর চক্ষু পরীক্ষা করে বিনামূল্যে চশমা পেয়েছিলেন। যার ফলে এখন স্পষ্ট দেখতে পান।

রাজনৈতিক বিশ্লেষকদের মতে, আসন্ন বিধানসভা নির্বাচনের আগে এই স্বাস্থ্য উদ্যোগ অভিষেক বন্দ্যোপাধ্যায়ের (Abhishek Banerjee) বড় রাজনৈতিক পদক্ষেপ। ‘ডায়মন্ড হারবার মডেল’কে সামনে রেখে বিরোধীদের চাপে ফেলতে এবং মানুষের আস্থা আরও দৃঢ় করতে এই পদক্ষেপ অত্যন্ত গুরুত্বপূর্ণ বলে মত রাজনৈতিক মহলের।